*Príloha C*

***Štátna banská správa***

*(MH SR)*

*Zdroj údajov: Hlavný banský úrad*

**Informácia**

**o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v SR za oblasť hlavného**

**dozoru štátnej banskej správy SR za rok 2016**

1. **Úvod**

V súlade s  bodom B.4 a B.5 uznesenia vlády SR č. 475/2003 predkladá minister práce, sociálnych vecí a rodiny v lehote podľa bodu B.1 uznesenia vlády SR č. 624/2009 každoročne do 30. júna na rokovanie vlády „Informatívnu správu o stave ochrany práce a o činnosti orgánov štátnej správy v oblasti inšpekcie práce“ za predchádzajúci rok. Podľa usmernenia Ministerstva práce, sociálnych vecí a rodiny Slovenskej republiky (ďalej len „MPSVR SR“) č. z.: 4693/2017, č. s. 8834/2017-M\_OOP z 2. 02. 2017, Hlavný banský úrad (ďalej len „HBÚ“) vypracoval správu o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v SR za oblasť hlavného dozoru štátnej banskej správy SR za rok 2016.

1. **Orgány dozoru**

Orgánmi dozoru sú HBÚ a obvodné banské úrady, ktoré vykonávali hlavný dozor pri činnostiach upravených zákonom SNR č. 51/1988 Zb. o banskej činnosti, výbušninách a o štátnej banskej správe v znení neskorších predpisov (ďalej len „zákon č. 51/1988 Zb.“), pri činnosti podľa zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov v znení neskorších predpisov (ďalej len „zákon č. 58/2014 Z. z.“). Kompetencie sú podrobne ustanovené v § 39, § 40 a v § 41 zákona č. 51/1988 Zb., v § 69 a 70 zákona č. 58/2014 Z. z., ako aj v zákone č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“). Miestna príslušnosť obvodných banských úradov je vymedzená v § 1 vyhlášky Ministerstva hospodárstva SR č. 333/1996 Z. z., ktorou sa ustanovujú obvody pôsobnosti jednotlivých obvodných banských úradov.

Ústredným orgánom štátnej banskej správy je podľa § 38 ods. 1 písm. a) zákona č. 51/1988 Zb. Ministerstvo hospodárstva Slovenskej republiky (ďalej len „MH SR“). Je aj orgánom štátnej správy na úseku výbušnín, výbušných predmetov a munície podľa § 67 písm. a) zákona č. 58/2014 Z. z., pričom riadi výkon štátnej banskej správy, výkon štátnej správy na úseku výbušnín, výbušných predmetov a munície, zabezpečuje a koordinuje, v súčinnosti s ostatnými ústrednými orgánmi Slovenskej republiky, úlohy medzinárodnej spolupráce v oblasti pôsobnosti štátnej banskej správy, rozhoduje o odvolaniach vo veciach, v ktorých v prvom stupni rozhodol HBÚ a rozhoduje pri pochybnostiach o hlavnom dozore.

1. **Ciele a priority dozorného orgánu v roku 2016**

Prvoradou úlohou všetkých orgánov štátnej banskej správy   je zabezpečovanie dodržiavania platných právnych predpisov zamestnancami a zamestnávateľmi s cieľom znižovania počtu pracovných úrazov. Prioritou je zabezpečenie podmienok výkonu činností bez zaznamenania smrteľných pracovných úrazov (ďalej len „SPÚ“), maximálneho možného zníženia závažných pracovných úrazov (ďalej len „ZPÚ“) a mimoriadnych udalostí.

1. **Prehľad dozorovaných subjektov**

Celkový počet organizácií vykonávajúcich činnosti spadajúce pod dohľad štátnej banskej správy bol v roku 2016 spolu 696. Svoje činnosti vykonávali v 953 prevádzkach. Tento stav v porovnaní s predchádzajúcimi rokmi sa v podstate zásadnejšie nemení.

V odvetví hospodárstva v pôsobnosti hlavného dozoru štátnej banskej správy počet zamestnancov má dlhodobo mierny pokles, ktorý súvisí s nárastom produktivity práce vplyvom nahrádzania práce mechanizáciou. V roku 2016 počet zamestnancov poklesol o 401 oproti roku 2015, tzn. na 11690 zamestnancov.

Počty kontrolovaných subjektov v členení podľa právnej formy a počtu zamestnancov sú uvedené v tabuľke č. 1.

1. **Zistenia dozorného orgánu v kontrolovaných subjektoch**

V roku 2016 bolo orgánmi štátneho dozoru vykonaných 556 inšpekcii v 366 organizáciách. Táto skutočnosť znamená, že v roku 2016 bola inšpekčná činnosť vykonaná v 52,58 % organizáciách podliehajúcich dozoru.

Pri týchto kontrolách zistili banskí inšpektori 247 porušení predpisov. Ich podrobný popis je uvedený v tabuľke č. 3. Medzi najčastejšie porušenia patrili nedostatky v oblasti riadenia bezpečnosti a ochrany zdravia pri práci (ďalej len „BOZP“) (67 nedostatkov) a organizácie práce (42 nedostatkov). Oproti predchádzajúcemu roku došlo k zníženiu počtu nedostatkov o 197, čo poukazuje na postupné zlepšovanie stavu v oblasti BOZP a bezpečnosti prevádzky (ďalej len „BP“).

Celkove možno konštatovať, že organizácie pri činnostiach podliehajúcim výkonu hlavného dozoru sa priebežne zlepšujú v dodržiavaní požiadaviek všeobecných záväzných právnych predpisov, ktoré tieto činnosti upravujú. Tak, ako je uvedené v kapitole , za sledované obdobie došlo v súvislosti so zníženým počtom zistených porušení predpisov aj k ďalšiemu poklesu celkovej pracovnej úrazovosti.

V nadväznosti na hlavný cieľ a prioritu znižovania SPÚ a ZPÚ možno konštatovať, že zníženie počtu porušení predpisov priamo súvisí s týmto parametrom, keď v roku 2016 nebol zaznamenaný žiadny SPÚ úraz a len 2 ZPÚ.

Prehľad inšpekčných výkonov, porušení predpisov podľa objektov a podľa kódov štatistickej klasifikácie sú špecifikované v tabuľkách č. 2, 3 a 4.

Problémom stále ostáva absencia odborne spôsobilých zamestnancov, kedy na vykonávanie predpísaných funkcií organizácie neurčili odborne spôsobilého zamestnanca. Neodborné riadenie činností má za následok nevykonávanie predpísaných prehliadok pracovísk a kontrol dodržiavania predpisov a prevádzkovej dokumentácie, nedodržiavanie rozsahu a lehôt prehliadok elektrických zariadení a nezaznamenávanie výsledkov prehliadok predpísaným spôsobom, ako aj ostatné nedostatky zistené v prevádzkovej dokumentácii, najmä nesprávne zaradenie elektrických spotrebičov a elektrického ručného náradia do príslušnej kategórie a zodpovedajúcej lehoty revízie. Podľa poznatkov získaných pri kontrolnej činnosti tieto zistené nedostatky vyplývajú najmä z kumulovania funkcií, ktoré je dôsledkom úsporných opatrení.

Aj v roku 2016 sa potvrdilo, že väčšina zistených nedostatkov v oblasti BOZP a BP bolo z nedostatočnej praxe, ako aj nedostatočného odborného vzdelania zamestnancov, ktorí predmetnú činnosť vykonávali. V príčinách pracovných úrazov prevažovala skupina 12. - *Nedostatok osobných predpokladov na riadny pracovný výkon* - 122 registrovaných pracovných úrazov (ďalej len „RPÚ“), čo predstavuje viac ako 50 % z celkového počtu RPÚ pracovných úrazov. Ďalšou príčinou RPÚ bola skupina 8. - *Používanie nebezpečných postupov alebo spôsobov práce vrátane konania bez oprávnenia*. Z tejto príčiny v roku 2016 vzniklo 77 RPÚ, čo predstavuje viac ako 33% z celkového počtu RPÚ. Môžeme teda konštatovať, že dve skupiny sú príčinou viac ako 83% z celkového počtu RPÚ.

Z pohľadu skupín zdrojov pracovných úrazov jednoznačne prevažuje skupina V. – *Materiál, bremená, predmety* (113 RPÚ). Druhým najčastejším zdrojom úrazov bola skupina IV. - „*Pracovné, prípadne cestné dopravné priestory, ako zdroje pádu osôb*“ (73 RPÚ). Ak zhrnieme všetky pracovné úrazy v týchto dvoch skupinách zdrojov pracovných úrazov zistíme, že tieto zdroje predstavujú takmer 80 % z celkového počtu RPÚ.

Podrobné údaje o pracovnej úrazovosti sú uvedené v kapitole 7 a v tabuľkách č. 7 až 13.

1. **Nápravné a sankčné opatrenia dozorného orgánu**

Prehľad o uložených pokutách s porovnaním s predchádzajúcim rokom je v tabuľke č. 5.

Napriek skutočnosti, že stav s predchádzajúcimi rokmi v oblasti RPÚ je porovnateľný a stav v ZPÚ a SPÚ je výrazne lepší, orgánmi dozoru štátnej banskej správy bolo organizáciám uložené 30 pokút v objeme 27 962 € a jednotlivcom 43 pokút v objeme 1 539 €. Tento stav predstavuje nárast v celkovom objeme pokút o 33,4 % - nárast o 7 389 €.

Počet pokút organizáciám ostal v podstate nezmenený (29 v roku 2015 a 30 v roku 2016), počet pokút jednotlivcom poklesol o 21 (64 v roku 2016 a 43 v roku 2016). Napriek tomu, cieľom samozrejme nie je zvyšovanie objemu pokút, ale zlepšovanie stavu v BOZP.

1. **Stav a vývoj pracovných úrazov a chorôb z povolania**

Vývoj pracovnej úrazovosti v hodnotenom období v absolútnych číslach možno v porovnaní s predchádzajúcim obdobím považovať za obdobný. Celkový trend vo vývoji pracovnej úrazovosti je v posledných rokoch priaznivý. Rok 2016 považujeme v stave pracovných úrazov za najlepší hlavne z dôvodu, že nebol zaznamenaný žiaden SPÚ a boli len 2 ZPÚ.

Počet RPÚ sa udržal na obdobnej úrovni ako v predchádzajúcom roku. V roku 2016 bolo zaznamenaných 233 všetkých RPÚ, oproti predchádzajúcemu roku, keď bolo zaznamenaných celkovo 222 RPÚ ( 1 SPÚ a 3 ZPÚ).

Pokiaľ ide o sledovanie úrazovosti podľa miesta vzniku RPÚ na povrchu a v podzemí väčšina pracovných úrazov bolo v podzemí, najmä v uhoľných baniach. V roku 2016 bolo v podzemí 182 RPÚ a na povrchu 51 RPÚ. V roku 2015 to bolo 172 RPÚ v podzemí a 50 RPÚ na povrchu.

V roku 2016 podliehalo výkonu hlavného dozoru 11 690 zamestnancov (podľa podkladov k správe o činnosti HBÚ a obvodných banských úradov za rok 2016). Z vyššie uvedeného počtu RPÚ (233) vyplýva, že ukazovateľ pracovnej úrazovosti za hodnotené obdobie je 1,99. To predstavuje oproti predchádzajúcemu roku ustálený stav, kedy bol ukazovateľ pracovnej úrazovosti 1,84.

V porovnaní s celorepublikovými hodnotami je to stále vysoká hodnota, neporovnateľné sú však neodstrániteľné riziká spojené s prácou v podzemí. V prípade, že by sme hodnotili len RPÚ na povrchu, ukazovateľ pracovnej úrazovosti by bol 0,43, čo je porovnateľná hodnota s celorepublikovým priemerom.

Na HBÚ bolo doručených 41 oznámení o nových chorobách z povolania. Jednoznačne najviac chorôb z povolania je stále spôsobovaných jednostranným zaťažením a potom vibráciami.

1. **Spolupráca dozorného orgánu**

Spolupráca v oblasti BOZP sa realizovala hlavne s Odborovým zväzom pracovníkov baní, geológie a naftového priemyslu SR, Slovenskou banskou komorou, Slovenským združením výrobcov kameniva, Slovenskou baníckou spoločnosťou a Slovenskou spoločnosťou pre vŕtacie a trhacie práce. V oblasti výbušnín a vyšetrovania ZPÚ banské úrady spolupracujú s krajskými a okresnými riaditeľstvami Policajného zboru SR a s Kriminalistickým a expertíznym ústavom a v oblasti predaja pyrotechnických výrobkov aj so Slovenskou obchodnou inšpekciou.  V rámci konzultácií a prípravy vysokoškolsky vzdelaných odborníkov v oblasti baníctva pokračovala spolupráca s fakultou BERG, Hutníckou a Strojníckou fakultou Technickej univerzity v Košiciach.

Už tradične existuje dobrá spolupráca s MH SR, ako aj Ministerstvom životného prostredia Slovenskej republiky (ďalej len „MŽP SR“) v rôznych oblastiach, okrem iného najmä v legislatívnej oblasti pri príprave návrhov predpisov súvisiacich s výkonom hlavného dozoru. V roku 2016 možno pozitívne hodnotiť aj spoluprácu s MPSVR SR.

Banské úrady spolupracujú aj s Národným inšpektorátom práce (ďalej len „NIP“), ako aj jednotlivými krajskými inšpektorátmi práce (napr. pri určovaní hranice dozoru nad BOZP). Výsledkom tejto vzájomnej spolupráce bola príprava a podpísanie Dohody o spolupráci, medzi HBÚ a NIP dňa 25. 01. 2013. Zástupca HBÚ je tiež členom skupiny NIP pre oceňovanie titulom „bezpečný podnik“.

Podľa zákona č. 128/2015 Z. z. boli vykonávané koordinované kontroly na úseku prevencie závažných priemyselných havárií v podnikoch, na ktoré sa vzťahuje tento zákon v súčinnosti so Slovenskou inšpekciou životného prostredia Slovenskej republiky. Zástupca HBÚ je členom Komisie pre prevenciu závažných priemyselných havárií, ktorú podľa § 22 vymenoval minister MŽP SR.

Veľmi dobrá spolupráca bola so Slovenskou banskou komorou, Slovenskou baníckou spoločnosťou, Slovenským združením výrobcov kameniva, ako aj so Slovenskou spoločnosťou pre trhacie a vŕtacie práce v Banskej Bystrici pri výučbe v strelmajstrovských kurzoch (lektorská činnosť) a s ďalšími organizáciami pri vykonávaní lektorskej a prednáškovej činnosti zameranej na odbornú prípravu odborne spôsobilých zamestnancov organizácií.

Ďalej, obvodné banské úrady spolupracovali s úradmi životného prostredia v obvode svojej pôsobnosti pri povoľovaniach banskej činnosti a činnosti vykonávanej banským spôsobom v príslušných okresoch, krajoch pri riešení problémov súvisiacich s ochranou prírody a krajiny pri banskej činnosti a činnosti vykonávanej banským spôsobom.

V oblasti medzinárodnej spolupráce už tradične dochádza k výmene odborných skúseností hlavne s Českým banským úradom, ale i inými zástupcami štátnych banských správ EÚ, a to hlavne v rámci pravidelných stretnutí predstaviteľov týchto orgánov.

Z uvedeného prehľadu je teda vidieť, že spolupráca banských úradov s ostatnými orgánmi štátnej a verejnej správy, ako aj ďalšími inštitúciami bola veľmi rozsiala a aj v hodnotenom období bola na vysokej profesionálnej úrovni.

1. **Hodnotenie stavu ochrany práce v roku 2016 v SR a opatrenia dozorného orgánu na zlepšenie stavu**

Poznatky získané inšpekčnou činnosťou za hodnotené obdobie potvrdzujú, že situácia v oblasti BOZP a BP sa v podstate nemení.

Poznatky z dozornej činnosti poukazujú na to, že starostlivosť o BOZP a BP sa stáva jednou z priorít hlavne u veľkých zamestnávateľov. Tam je možné sledovať formy odmeňovania naviazané na znižovanie počtu pracovných úrazov, vybavenosť modernejšími osobnými ochrannými pracovnými prostriedkami a podobne. Samozrejme mimoriadne dôležitým prvkom sú investície do nových technologických postupov spojených s modernizáciou strojného vybavenia.

Neuspokojivý je stav u malých, resp. stredných zamestnávateľov, ktorí dávajú väčší dôraz na odstraňovanie nedostatkov zistených orgánmi hlavného dozoru, ako na vlastnú prevenciu. Vyskytujú sa nebezpečné pracovné postupy, zlá organizácia práce, nebezpečné zariadenia a rizikové práce, pri ktorých sa častejšie vyskytujú prípady ohrozenia, či priamo poškodenia zdravia. Pritom mnohé opatrenia na úseku BOZP a BP, hlavne organizačné, sa dajú realizovať bez akýchkoľvek, resp. minimálnych finančných nákladoch. Z uvedeného dôvodu pozornosť v nasledujúcich obdobiach bude zameraná na takýchto zamestnávateľov.

Stále väčším problémom sú chýbajúci kvalifikovaní zamestnanci. Stredné a vysoké školstvo neprodukuje potrebný počet kvalifikovaných zamestnancov. Na pozície sú prijímaní zamestnanci bez potrebnej odbornej kvalifikácie a bez potrebnej praxe. Hlavne v prevádzkach vykonávajúcich činnosti podzemným spôsobom je tento problém vypuklý. Z krátkodobého hľadiska je riešený dovozom pracovnej sily zo zahraničia, z hľadiska dlhodobého však riešený nie je vôbec.

HBÚ a obvodné banské úrady, ako orgány štátnej banskej správy vykonávajúce hlavný dozor podľa § 39 ods. 1 písm. a) a písm. b) zákona č. 51/1988 Zb., pre zlepšenie stavu v oblasti bezpečnosti práce a prevádzky v oblasti svojej pôsobnosti budú aj naďalej, vo zvýšenej miere, zameriavať výkon dozornej činnosti najmä na:

1. vyžadovanie znalosti predpisov, technologických a pracovných postupov zamestnancami, ktoré sa vzťahujú na vykonávané činnosti a pri zistení neznalosti právnych predpisov pristupovať aj k odnímaniu osvedčení, alebo oprávnení u zamestnancov a organizácií;
2. dodržiavanie pracovných postupov v súlade so zásadami bezpečnej práce pri činnostiach vykonávaných v podzemí
3. venovanie zvýšenej pozornosti malým a stredne veľkým podnikom vo všetkých oblastiach BOZP a BP;
4. dôslednejšie využívanie sankčných opatrení pri opakovanom, prípadne častom porušovaní technologickej disciplíny a predpisov upravujúcich BOZP a BP.

Dôležitou úlohou s najvyššou prioritou je personálne doplnenie orgánov štátnej banskej správy o odborníkov, schopných vykonávať kontrolu v prevádzkach, tak na povrchu, ako aj v podzemí s tým, že kontroly nebudú vykonávané formálne, ale budú skutočným prínosom pre znižovanie počtu hlavne SPÚ a ZPÚ.

**Príloha k informácii o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v SR za oblasť hlavného dozoru štátnej banskej správy SR za rok 2016**

**Činnosť dozorného orgánu**

1. **Personálne údaje**

Výkon hlavného dozoru v oblasti bezpečnosti práce zabezpečovali banské úrady na oddeleniach banskej bezpečnosti. Tu pracovalo 18 banských inšpektorov z celkového počtu 52 banských inšpektorov vrátane predsedov úradov.

1. **Výkony v štátnej banskej správe**

Výkony v štátnej banskej správe boli čiastočne uvedené v kapitole 5, ďalej sú uvedené v tabuľkách č. 1 – 6.

1. **Poradenská činnosť**

V rámci bezplatnej poradenskej činnosti v sledovanom období poskytli orgány štátnej banskej správy 161 poradenstiev. V tabuľke č. 2 je uvedená poradenská činnosť vyžiadaná, tzn. 20. Poradenstvo bolo najčastejšie poskytované v oblasti praktickej aplikácie bansko-bezpečnostných predpisov a prác súvisiacich s BČ a ČVBS.

Poradenská činnosť sa poskytuje prakticky pri každej vykonanej inšpekcii, ktorá sa neeviduje. Tak isto nie je evidovaná poradenská činnosť telefonická, ktorej je prakticky najviac.

1. **Poskytovanie informácií**

Informácie orgánmi štátnej banskej správy boli poskytované v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (zákon o slobode informácií). V hodnotenom období poskytli banské úrady 133 informácií.

1. **Sťažnosti a podnety**

Na úseku BOZP a BP v roku 2016 boli evidované 3 sťažnosti a podnety týkajúce sa predpisov na úseku BOZP a BP. V predchádzajúcom období to bolo 8 podnetov.

1. **Príprava predpisov a technická normalizácia**

S MPSVR SR spolupracoval HBÚ na preskúmaní konfliktu ustanovení zákona č. 136/2010 Z. z. o službách na vnútornom trhu a zákona č. 51/1988 Zb., vychádzajúci z aplikačnej praxe vo veci vykonávania banskej činnosti a činnosti vykonávanej banským spôsobom zahraničnou právnickou osobou.

V oblasti legislatívy sa banskí inšpektori HBÚ aktívne zúčastňovali na tvorbe a príprave vyhlášky o Banskej záchrannej službe.

HBÚ v spolupráci s Úradom pre normalizáciu, metrológiu a skúšobníctvo SR pracoval v skupine vytvorenej za účelom prípravy nového všeobecne záväzného právneho predpisu o sprístupňovaní výrobkov na trh.

Hlavný banský úrad taktiež pracoval na doplnení súboru legislatívnych návrhov na novely vybraných predpisov, zmenu ktorých si vyžiadala aplikačná prax najmä po novele zákona č. 51/1988 Zb. zákonom č. 58/2014 Z. z.

1. **Zahraničná spolupráca**

Zástupcovia banských úradov sa v máji 2016 zúčastnili na 28. medzinárodnej konferencii, ktorá sa konala v Starej Lesnej pod názvom „*Trhacia technika 2016*“ pod záštitou predsedu HBÚ a realizovaná Slovenskou spoločnosťou pre trhacie a vŕtacie práce v Banskej Bystrici.

V mesiaci september 2016 sa zástupca HBÚ zúčastnil stretnutia predstaviteľov štátnych banských správ krajín EÚ v Rumunsku. Ústrednou témou stretnutia bolo dobývanie nerastných surovín v kontexte na ochranu životného prostredia a BOZP.

Okrem toho stále pretrváva úzka spolupráca a obojstranná výmena skúseností s Českým banským úradom.

1. **Vydávanie oprávnení, osvedčení a preukazov**

Obvodné banské úrady pri výkone hlavného dozoru preverujú skúškami u zamestnancov znalosť príslušných predpisov, ktorú títo zamestnanci potrebujú na výkon riadiacich a kontrolných funkcii. Posudzujú odbornú spôsobilosť zamestnancov na výkon vybraných funkcií a vydávajú im osvedčenia alebo oprávnenia na výkon funkcií, prípadne im tieto osvedčenia alebo oprávnenia odnímajú. V danom prípade sa jedná o skúšky, resp. preskúšania na funkcie vedúci bane, vedúci lomu, vedúci zamestnanec určený na riadenie inej banskej činnosti alebo činnosti vykonávanej banským spôsobom, banský projektant, banský bezpečnostný technik, vedúci likvidácie havárie, strelmajster, zamestnanec určený na riadenie montáže, prevádzky a údržby elektrických zariadení, banský merač, strojník ťažných strojov a pod.

Obvodné banské úrady overili odbornú spôsobilosť a vydali na základe úspešne vykonanej skúšky 214 osvedčení o odbornej spôsobilosti na účely vykonávania určených funkcií podľa vyhlášky MH SR č. 208/1993 Z. z. o požiadavkách na kvalifikáciu a o overovaní odbornej spôsobilosti pracovníkov pri banskej činnosti a činnosti vykonávanej banským spôsobom (vedúci bane, vedúci lomu, vedúci pracovník, projektant, bezpečnostný technik a vedúci likvidácie havárie).

Ďalej obvodné banské úrady na základe úspešného overenia odbornej spôsobilosti vydali, resp. predĺžili 110 oprávnení strelmajstra.

V oblasti výbušnín, výbušných predmetov a munície HBÚ v hodnotenom období overil odbornú spôsobilosť fyzických osôb a vydal o tom doklad (oprávnenie, resp. predĺženie platnosti oprávnenia):

* 4 technických vedúcich odstrelov a na základe preskúšania predĺžil platnosť ďalších 7 oprávnení vedúceho odstrelov,
* 2 pyrotechnikov a na základe preskúšania predĺžil platnosť ďalších 6 oprávnení pyrotechnika,
* 40 odpaľovačov ohňostrojov a na základe preskúšania predĺžil platnosť ďalších 17 oprávnení odpaľovača ohňostrojov.

Celkom HBÚ vydal v hodnotenom období 34 rozhodnutí o uznaní dokladov o odbornej spôsobilosti podľa zákona č. 422/2015 Z. z. o uznávaní odborných kvalifikácií v znení neskorších predpisov.